b'\n_START_ARTICLE_\nLagkage\n_START_PARAGRAPH_\nEn lagkage er en s\xc3\xa6rlig kage, der bygges op i flere lag \xe2\x80\x93 heraf navnet. Lagkager er bygget op af et antal lagkagebunde (oftest mellem 3 og 6) og fyld. En traditionel lagkagebund er lavet af sukkerbr\xc3\xb8dsdej, men kan ogs\xc3\xa5 laves af andre typer r\xc3\xb8rt eller pisket kagedej. Fyldet kan f.eks. best\xc3\xa5 af kagecreme, fl\xc3\xb8deskum, frisk frugt og/eller marmelade eller syltet\xc3\xb8j. En s\xc3\xa5dan kage er s\xc3\xa6dvanligvis rund eller firkantet, selv om der ikke er nogen speciel begr\xc3\xa6nsning p\xc3\xa5 dens geometriske udformning._NEWLINE_Konstruktionen af kagen kan afsluttes med et ydre lag, der skabes ved at overtr\xc3\xa6kke kagen f.eks. med chokolade. Traditionelle f\xc3\xb8dselsdagslagkager har gerne en glasur af flormelis og vand p\xc3\xa5 toppen og fl\xc3\xb8deskum i kanten. F\xc3\xb8dselsdagslagkager er ofte pyntet med sm\xc3\xa5 lagkagelys og papirflag._NEWLINE_Ordet lagkage bruges p\xc3\xa5 dansk siden ca. \xc3\xa5r 1900, selv om kagetypen er langt \xc3\xa6ldre. I Fr\xc3\xb8ken Jensens Kogebog fra 1901 er der en opskrift p\xc3\xa5 Lag-Kage.'